તે વખતે શ્રીદેવીની ઉંમર હતી માત્ર ૧૩ વર્ષ. એવી કુમળી વયે શ્રીદેવીએ રજનીકાન્તની માતા (ઓરમાન માતા)ની ભૂમિકા કરી હતી અને તે પણ માત્ર ગણત્રીની મિનિટો માટે નહીં. લગભગ અડધા પિક્ચરમાં એ સ્ટેપ મધર બને છે! ઓરમાન માતા અને પુત્રને કેન્દ્રમાં રાખતી ‘મુન્દ્રુ મુડીચુ’ની વાર્તા એવી છે કે કમલ હાસન અને શ્રીદેવી એકબીજાને પ્રેમ કરતાં હોય છે. પરંતુ, ખલનાયક રજનીકાન્ત મિત્રતા બતાવીને કમલની (અને સરવાળે એ કપલની) નિકટ આવે છે. એકવાર રજની પોતાના એ ‘દોસ્ત’ (કમલ) અને બેનપણી (‘શ્રી’) સાથે પિકનિક પર જાય છે અને ત્યાં તરતાં આવડતું હોવા છતાં અકસ્માતે ડૂબી રહેલા મિત્ર કમલને બચાવતા નથી. એક રીતે જોઇએ તો એ ખૂન જ કહી શકાય. એટલે કમલ હાસનનો રોલ તો ફિલ્મનો એક કલાક પૂરો થતાં અગાઉ પતી જાય છે. એ ફિલ્મ ‘યુ ટ્યુબ’ પર ઉપલબ્ધ છે. તેમાં ઇંગ્લિશ સબટાઇટલ પણ છે. શ્રીદેવીની ટેલેન્ટને જોવી હોય તો ભાષા સમજ્યા વગર પણ તે ફિલ્મ જોઇ કાઢો. (https://www.youtube.com/watch?v=qVnSRqCPc8c&t=3897s) તો અમારી જેમ તમે પણ માનશો કે, ત્યાર પછીની અડધી ફિલ્મ શ્રીદેવી પોતાના ૧૩ જ વર્ષના નાજુક ખભા પર જે કુશળતાપૂર્વક ઉંચકી જાય છે, એવો અભિનય કેટલીક અભિનેત્રીઓને ત્રીસ વરસની ઉંમરે પણ નથી આવડતો.